भोजपुरिया चाहे भोजपुरी भाषा के नामकरण बिहार राज्य के पुरनका शाहाबाद जिला (जेकरे बिभाजन से पहिले भोजपुर जिला आ बाद में बक्सर जिला बनल) के एक ठो जगह आ परगना भोजपुर के नाम परल हवे। ग्रियर्सन इहाँ, शाहाबाद के उत्तरी-पच्छिमी हिस्सा में, एगो कसबा आ परगना बतलवले बाडें जेकरा नाम प एह भाषा के नाम पड़ल। बतावल जाला की मध्य काल में राजपूताना के मूल निवासी भोजवंशी परमार राजा लोग, जे उज्जैन हो के आइल रहे, बसावल आ एकर नाम आपन पूर्वज राजा भोज के नाम पर भोजपुर रक्खलस। ई गाँव उनहन लोग के राजधानी बनल आ एही भोजपुर राज्य के भाषा के नाम भोजपुरिया चाहे भोजपुरी भइल। वर्तमान समय में पुरनका भोजपुर आ नवका भोजपुर नाम के दू गो गाँव बक्सर जिला के डुमराँव ब्लॉक में बाड़ें। हालाँकि, कृष्णदेव उपधिया आपन पुस्तक में राहुल संकृत्यायन के हवाला दे के लिखले बाने कि पुरनका भोजपुर (जे भोज राजा लोग के राजधानी रहल) अब मौजूद नइखे आ ऊ गंगा जी मे दहि गइल।